ORDE do 2 de agosto de 2010 pola que se establecen as bases reguladoras e a convocatoria para a compensación económica dunha axuda aos tripulantes e armadores tripulantes de buques pesqueiros con porto base en Galicia que pescan na costeira do bocarte.
CONSELLERÍA DO MAR — III. OUTRAS DISPOSICIÓNS — 12/08/2010

Desde o ano 2005 a Comisión pechou a pesqueira do bocarte na zonas CIEM VIII a teor do Regulamento (CE) 1037/2005 da Comisión, do 1 de xullo, polo que se establecen medidas de emerxencia para a protección e recuperación da poboación de bocarte na subzona CIEM VIII, o Regulamento (CE) 1539/2005 da Comisión, do 22 de setembro, polo que se prorrogan as medidas de emerxencia para a protección e recuperación da poboación de bocarte na subzona CIEM VIII, ambos aplicables en 2005, e o Regulamento (CE) 1116/2006 da Comisión, do 20 de xullo, polo que se prohíbe a pesca de bocarte na subzona CIEM VIII, aplicable en 2006.
Ao longo destes anos e a través de diversas ordes convocáronse axudas para os armadores e tripulantes dos buques afectados polas paradas temporais desta especie peláxica. Xa, neste último ano 2009 a Consellería do Mar publicou a Orde do 9 de outubro de 2009 pola que se establecen as bases reguladoras e a convocatoria para a concesión de axudas aos armadores ou propietarios de buques con porto base en Galicia que pescan na costeira do bocarte pola paralización da súa actividade, mentres que o Ministerio da Presidencia publicaba a Orde PRE/3383/2009, do 15 de decembro, pola que se establecen as bases reguladoras e a convocatoria para a concesión de axudas a os tripulantes de buques pesqueiros españois que pescan na costeira do bocarte, por paralización da súa actividade en 2009.
Para a frota de cerco con porto base en Galicia esta pesqueira constituíu tradicionalmente a súa principal fonte de ingresos, pero convén indicar que mentres que algúns destes buques teñen outras pesqueiras e polo tanto non se viron na obriga de se acolleren á paralización temporal do bocarte do ano 2009, a meirande parte deles dependen dela para poderen subsistir e, polo tanto, tiveron que acollerse á devandita parada temporal. Tras unha apertura inicial o 1 de marzo de 2010, a Secretaría Xeral do Mar pechou a pesqueira a partir do 10 de xuño de 2010, o que exixe establecer medidas que contribúan a paliar a precaria situación en que queda esta frota que xa non pode acceder á captura desta especie tan importante na súa economía. Cómpre, polo tanto, establecer unha compensación para aqueles tripulantes de buques nos que a captura do bocarte constitúe a súa fonte de ingresos, de feito que se mitigue o impacto do recente peche da pesqueira do bocarte.
Por todo isto, e de acordo co disposto no artigo 30.1º 3 do Estatuto de autonomía de Galicia, e en uso da competencia que me confire a Lei 1/1983, do 22 de febreiro, de normas reguladoras da Xunta e da súa Presidencia, oído o sector interesado,
DISPOÑO:
Artigo 1º.-Obxecto.
Esta orde ten por finalidade compensar polo peche da pesqueira do bocarte a partir do 10 de xuño de 2010 aos tripulantes enrolados nos buques con porto base en Galicia autorizados para o ano 2010 pola Secretaría Xeral do Mar para desenvolver a súa actividade co cerco nas zonas CIEM VII e VIII.a, b, d (augas non españolas).
Artigo 2º.-Beneficiarios.
Poderán ser beneficiarios os tripulantes e armadores tripulantes enrolados nos buques con porto base en Galicia autorizados no ano 2010 pola Secretaría Xeral do Mar para desenvolver a súa actividade co cerco nas zonas CIEM VII e VIII.a, b, d (augas non españolas) e que lle foran concedidas axudas convocadas polo Estado e reguladas ao abeiro da Orde PRE/3383/2009, do 15 de decembro, pola que se establecen as bases reguladoras e a convocatoria para a concesión de axudas a os tripulantes de buques pesqueiros españois que pescan na costeira do bocarte, por paralización da súa actividade en 2009.
Artigo 3º.-Crédito orzamentario.
As subvencións concederanse con cargo á aplicación orzamentaria 14.02.723A.780.1 que figura na Lei de orzamentos de Galicia para o ano 2010 por un importe de 530.000 .
As subvencións quedarán limitadas en todo caso polas dispoñibilidades orzamentarias.
Artigo 4º.-Requisitos.
Para a obtención das axudas os tripulantes e armadores tripulantes deberán cumprir os seguintes requisitos:
a) O buque en que estivese enrolado o tripulante ou armador tripulante debe ter o seu porto base en Galicia e estar inscrito no Rexistro de Buques Pesqueiros de Galicia no momento da solicitude.
b) Que o tripulante ou armador tripulante estivese enrolado no ano 2010 nun buque autorizado pola Secretaría Xeral do Mar para desenvolver a súa actividade co cerco nas zonas CIEM VII e VIII.a, b, d (augas non españolas) neste ano.
c) Que o tripulante ou armador tripulante teña concedido unha axuda do Ministerio da Presidencia ao abeiro da Orde PRE/3383/2009, do 15 de decembro, pola que se establecen as bases reguladoras e a convocatoria para a concesión de axudas aos tripulantes de buques pesqueiros españois que pescan na costeira do bocarte, por paralización da súa actividade en 2009.
d) O tripulante deberá acreditar con anterioridade a que se dite a proposta de resolución de concesión que se encontra ao día no cumprimento das súas obrigas tributarias e fronte á Seguridade Social e que non ten pendente de pagamento ningunha outra débeda coa Administración pública da comunidade autónoma.
e) Non poderán ser beneficiarios destas axudas nos casos en que concorra neles algunha das circunstancias previstas no artigo 10 da Lei 9/2007, do 13 de xuño, de subvencións de Galicia.
Artigo 5º.-Importe da axuda.
1. A axuda máxima por beneficiario será de ata 1.200  calculándose proporcionalmente aos días de parada do buque durante o ano 2009. No caso de que o crédito orzamentario non fose suficente para atender todas as solicitudes que cumpran os requisitos, o importe da axuda reducirase proporcionalmente para axustalas ao crédito disponible.
2. O período de inactividade computarase de acordo coa Orde PRE/3383/2009, do 15 de decembro.
Artigo 6º.-Prazos de presentación de solicitudes e documentación.
1. O prazo de presentación de solicitudes será de 30 días naturais desde o día seguinte á publicación no DOG desta orde.
2. Presentarase un exemplar orixinal ou copia cotexada e copia simple da documentación que se relaciona a continuación, ante a oficina de Rexistro Único e de Información do complexo administrativo de San Caetano ou en calquera dos lugares previstos no artigo 38.4º da Lei 30/1992, do 26 de novembro, de réximen xurídico das administracións públicas e do procedemento administrativo común:
a) Anexo I de solicitude.
b) Copia cotexada do DNI só no caso de non autorización ao órgano xestor para comprobar os datos de identidade mediante consulta ao Sistema de Verificación de Datos segundo o Decreto 255/2008, do 23 de outubro (DOG nº 221, do 13 de novembro) e Orde do 7 de xullo de 2009 (DOG nº 134, do 10 de xullo).
c) Rol do buque onde se acredite que o solicitante estaba enrolado no buque autorizado pola SXM (Secretaría Xeral do Mar) no momento de peche da pesqueira.
d) Resolución de concesión en que figure que o solicitante é beneficiario dunha axuda ao abeiro da Orde PRE/3383/2009, do 15 de decembro, pola que se establecen as bases reguladoras e a convocatoria para a concesión de axudas aos tripulantes de buques pesqueiros españois que pescan na costeira do bocarte, por paralización da súa actividade en 2009.
e) Certificado que acredite que o solicitante está ao día no pagamento das obrigas tributarias e da Seguridade Social. Non será precisa a achega dos devanditos certificados polo solicitante, se manifesta expresamente o seu consentimento, conforme a autorización contida no modelo de solicitude que figura no anexo I desta orde, para que estes datos sexan solicitados polo órgano xestor.
f) Certificación bancaria acreditativa da identificación da conta para o pagamento da axuda e de que o solicitante é titular da devandita conta.
Artigo 7º.-Entidades colaboradoras.
1. A Federación Galega de Confrarías de Pescadores actuará como entidade colaboradora na xestión das axudas, de acordo co disposto nos artigos 9, 10, 12 e 13 da Lei 9/2007, do 13 de xuño, de subvencións de Galicia, e sempre que cumpra cos requisitos establecidos polos preceptos aludidos.
2. A Consellería do Mar e a citada entidade subscribirán un convenio de colaboración en que se establecerán as condicións e obrigas asumidas por estas na xestión das axudas reguladas nesta orde. O contido mínimo do convenio será o que se establece no artigo 13 da Lei 9/2007, de subvencións de Galicia.
3. Os requisitos para obter a condición de entidade colaboradora serán os establecidos no artigo 10 da Lei 9/2007, do 13 de xuño, de subvencións de Galicia.
4. De acordo co previsto no artigo 13 m) da Lei 9/2007, do 13 de xuño, de subvencións de Galicia, no convenio en que se formalice a colaboración poderase fixar unha compensación económica a favor da entidade colaboradora pola devandita colaboración.
Artigo 8º.-Orde de prelación de solicitudes.
De conformidade co que dispón o artigo 19.2º da lei 9/2007, do 13 de xuño, de subvencións de Galicia, nesta liña de axudas non será preciso fixar unha orde de prelación entre as solicitudes presentadas, xa que non é necesario realizar a comparación e prelación entre elas como consecuencia do obxecto e finalidade destas axudas, que estarán limitadas ás dispoñibilidades orzamentarias.
Artigo 9º.-Tramitación das solicitudes e resolución.
1. A entidade colaboradora, como órgano instrutor, comprobará e acreditará o cumprimento das condicións e requisitos determinantes para a concesión da subvención.
2. Se a documentación presentada non reúne algún dos requisitos exixidos, requerirase o interesado para que nun prazo de dez días hábiles emende a falta ou achegue os documentos preceptivos, e se así non o fixer, terase por desistido da súa solicitude.
3. Unha vez realizada a anterior comprobación, a entidade colaboradora remitiralle á Dirección Xeral de Competitividade e Innovación Tecnolóxica unha certificación en que conste a relación de beneficiarios que cumpran as condicións e requisitos establecidos nesta orde.
Estes datos serán remitidos pola devandita entidade colaboradora nun ficheiro informático que conterá para cada beneficiario o nome do solicitante, NIF, código do buque, nome do buque e matrícula e folio, o importe proposto da subvención e a conta bancaria. Tamén se emitirá certificación respecto dos solicitantes que non reúnan os requisitos para seren beneficiarios, indicando a causa.
4. Á vista dos datos facilitados pola entidade colaboradora, o director xeral de Competitividade e Innovación Tecnolóxica, por delegación da conselleira do Mar, en virtude do previsto no artigo 7.3º da Lei 9/2007, do 13 de xuño, de subvencións de Galicia, ditará a correspondente resolución no prazo de catro meses desde a publicación desta orde de convocatoria de axudas no Diario Oficial de Galicia. Transcorrido o prazo sen resolución expresa, os interesados poderán entender desestimadas as súas solicitudes, de conformidade co disposto no artigo 44 da Lei 30/1992, de réxime xurídico das administracións públicas e do procedemento administrativo común.
5. Unha vez notificada a resolución de concesión de axuda, o interesado terá un prazo de dez días hábiles a partir do seguinte ao da súa notificación para a súa aceptación. Transcorrido este prazo sen producirse manifestación expresa, entenderase tacitamente aceptada a axuda.
6. Contra a resolución expresa que se dite, que pon fin á vía administrativa, cabe interpor recurso potestativo de reposición perante a conselleira do Mar no prazo dun (1) mes, ou recurso contencioso-administrativo ante a sala do contencioso-administrativo do Tribunal Superior de Xustiza de Galicia no prazo de dous (2) meses contados, en ambos os casos, desde o día seguinte ao da recepción da notificación. Se transcurrido o prazo para resolver, ao interesado non lle é notificada a resolución, entenderase desestimada por silencio negativo e cabe interpor recurso postetativo de reposición perante a conselleira do Mar no prazo de tres (3) meses, ou recurso contencioso-administrativo ante a sala do contencioso-administrativo do Tribunal Superior de Xustiza de Galicia no prazo de seis (6) meses, contados, en ambos os casos, a partir do día seguinte ao que se produza o acto presunto.
Artigo 10º.-Pagamento.
O pagamento poderase acordar no mesmo acto administrativo que o da concesión da axuda.
Artigo 11º.-Incompatibilidades.
1. As axudas reguladas nesta orde serán incompatibles co traballo por conta propia beneficiario.
2. Tamén será incompatible con percibir outras subvenciones, axudas, ou outros ingresos para a mesma finalidade e para o mesmo período, procedentes de calquera administración ou ente público ou privado, nacional, da Unión europea ou de organismos internacionais.
3. Igualmente, a condición de beneficiario será incompatible co recoñecemento do dereito á protección por desemprego e co resto das prestacións económicas do Sistema da Seguridad Social que resulten incompatibles co traballo do beneficiario.
4. No caso de que o recoñecemento da axuda a un traballador puidese dar lugar a unha incompatibilidade sobrevida co recoñecemento dun dereito anterior por protección por desemprego, tal circunstancia será notificada polo interesado, debendo este optar, no prazo de dez días desde a recepción da notificación de concesión da axuda, entre a percepción desta e a protección por desemprego. Se no referido prazo de dez días non manifesta por escrito a súa elección entre ambas, entenderase que opta pola protección por desemprego, denegándoselle o cobramento da axuda regulada nesta orde por incompatibilidade e, de ser o caso, procederase ao reintegro da mesma. Se opta pola axuda regulada nesta orde, realizaranse as regularizacións que procedan respecto da protección por desemprego concorrente coa compensación económica.
Artigo 12º.-Obrigas dos beneficiarios.
1. Someterse ás actuacións de comprobación que efectuará o órgano concedente ou calquera outra comprobación e control financeiro que poidan realizar os órganos de control competente, tanto nacionais como da comunidade autónoma, e achegar canta información lles sexa requirida no exercicio das actuacións anteriores.
2. Conservar os documentos xustificativos que xeraron o dereito á percepción da axuda durante un mínimo de cinco anos desde a percepción do pagamento, para os efectos de comprobación e control.
3. Comunicarlle á consellería a obtención doutras subvencións e axudas para a mesma finalidade procedentes de calquera administración ou ente, tanto públicos como privados.
4. Comunicarlle á Consellería do Mar calquera circunstancia que poida afectar os requisitos e condicións necesarios que deron lugar a seren beneficiarios da axuda.
5. Acreditar, mediante declaración responsable, que non teñen pendente de pagamento ningunha obriga por reintegro de subvencións.
6. Acreditar con anterioridade a que se dite a proposta de resolución de concesión que se encontra ao día no cumprimento das súas obrigas tributarias e fronte á Seguridade Social e que non ten pendente de pagamento ningunha outra débeda coa Administración pública da comunidade autónoma.
Artigo 13º.-Infraccións e sancións.
Sen prexuízo do establecido nos puntos anteriores, aos beneficiarios das axudas reguladas nestas bases e ás entidades colaboradoras seralles de aplicación o réxime de infraccións e sancións previsto no título IV da Lei 9/2007, do 13 de xuño, de subvencións de Galicia.
Artigo 14º.-Autorizacións do beneficiario.
1. A presentación da solicitude de concesión de axuda ou subvención polo interesado comportará a autorización ao órgano xestor para incluír e facer público no Rexistro Público de Axudas, Subvencións, Convenios e Sancións os datos relevantes referidos ás axudas recibidas, así como ás sancións impostas conforme o establecido no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
2. De acordo co establecido no artigo 20.3º da Lei 9/2007, do 13 de xuño, de subvencións de Galicia, a presentación da solicitude comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia, de estar ao día nas obrigas tributarias e de Seguridade Social e non ter pendente de pagamento ningunha débeda, por ningún concepto, coa Administración pública da Comunidade Autónoma galega. Non obstante, se por razóns técnicas ou doutra índole estes certificados non puidesen ser obtidos polo órgano xestor, poderanlle ser requiridos ao beneficiario.
3. Igualmente, se na solicitude de axuda o interesado marca a casiña correspondente, autoriza o órgano xestor para comprobar os datos de identidade mediante consulta ao Sistema de Verificación de Datos segundo o Decreto 255/2008, do 23 de outubro (DOG nº 221, do 13 de novembro) e Orde do 7 de xullo de 2009 (DOG nº 134, do 10 de xullo). Non obstante, se por razóns técnicas ou doutra índole estes certificados non puidesen ser obtidos polo órgano xestor, poderanlle ser requiridos ao beneficiario.
Artigo 15º.-Publicidade.
1. En aplicación do establecido no artigo 15 da Lei 9/2007, do 13 de xuño, de subvencións de Galicia, serán obxecto de publicación no Diario Oficial de Galicia as axudas concedidas, expresando a convocatoria, programa e crédito orzamentario ao que se imputan, o beneficiario, a cantidade concedida e a finalidade da subvención.
2. De conformidade co establecido no artigo 13, número 4º da Lei 4/2006, do 30 de xuño, de transparencia e boas prácticas na Administración pública galega, a Consellería do Mar publicará na súa páxina web oficial (
http://webpesca.xunta.es
) a relación de beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Disposicións adicionais
En todo o non previsto nesta orde observarase o que dispoña a seguinte normativa:
Principios básicos da Lei 38/2003, do 17 de novembro, xeral de subvencións, e Real decreto 887/2006, do 21 de xullo, polo que se aproba o regulamento da dita lei.
Lei 9/2007, do 13 de xuño, e Decreto 11/2009, do 8 de xaneiro, de subvencións de Galicia e regulamento que a desenvolve, aprobado polo Decreto 117/2009, do 8 de xaneiro.
Texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, coas súas posteriores modificacións.
Lei 4/2006, do 30 de xuño, de transparencia e boas prácticas na Administración pública galega.
A normativa básica do Estado e, particularmente, a Lei 30/1992, do 26 de novembro, de réxime xurídico das administracións públicas e do procedemento administrativo común.
Disposicións derradeiras
Primeira.-Facúltase a Dirección Xeral de Competitividade e Innovación Tecnolóxica para ditar as resolucións necesarias para o desenvolvemento e aplicación desta orde.
Segunda.-Esta orde producirá efectos a partir do día seguinte ao da súa publicación no Diario Oficial de Galicia.
Santiago de Compostela, 2 de agosto de 2010.
Rosa Quintana Carballo
Conselleira do Mar
Ver referencia pdf "15400D010P027.PDF"